Donderweer, reën in Kaap van stormsReënwolke oor Mosselbaai (Foto: Argief) Kapenaars moet hulle teen nóg swaar reën met gelokaliseerde oorstromings staal wat na verwagting tot Saterdagmiddag in dele van die Wes-Kaap kan voortduur. Reën- en donderbuie kom reeds sedert Donderdag in dele van dié provinsie voor. Volgens Tokelo Chiloane, weervoorspeller verbonde aan die Suid-Afrikaanse Weerdiens (SAWD), het donderstorms Donderdagmiddag in dele van die Klein-Karoo, Laingsburg, Hessekwa, Worcester en in die omgewing van Swellendam uitgesak. Dié weersomstandighede het tot Vrydagoggend voortgeduur. Chiloane sê ’n 60%- tot 80%-kans vir reënval word tot Saterdagmiddag vir die suidelike en westelike gebiede van die Wes-Kaap voorspel. Die reën sal met rukwinde en koue gepaardgaan. Chiloane sê ’n 60%-kans vir reën word ook vir Vrydag oor groot dele van die Oos-Kaap voorspel. Die reën sal teen Sondag na KwaZulu-Natal versprei. “Teen Saterdagmiddag sal die reën in die Wes- en Oos-Kaap opklaar,” sê Chiloane. Bewolkte toestande en ligte reën word ook tot Saterdag vir groot dele van die Vrystaat, Noordwes, Gauteng, dele van die Noord-Kaap, Mpumalanga en Limpopo voorspel.